CELEX: 32015D1943
Language: sk
Date: 2015-10-27 00:00:00
Title: Vykonávacie rozhodnutie Komisie (EÚ) 2015/1943 z 27. októbra 2015, ktorým sa mení vykonávacie rozhodnutie 2014/909/EÚ predĺžením obdobia uplatňovania ochranných opatrení v súvislosti s malým úľovým chrobákom v Taliansku [oznámené pod číslom C(2015) 7330] (Text s významom pre EHP)

29.10.2015   
            
            
               SK
            
            
               Úradný vestník Európskej únie
            
            
               L 283/11
            
         VYKONÁVACIE ROZHODNUTIE KOMISIE (EÚ) 2015/1943
   z 27. októbra 2015,
   ktorým sa mení vykonávacie rozhodnutie 2014/909/EÚ predĺžením obdobia uplatňovania ochranných opatrení v súvislosti s malým úľovým chrobákom v Taliansku
   
      
         [oznámené pod číslom C(2015) 7330]
      
   
   (Iba talianske znenie je autentické)
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (1), a najmä na jej článok 9 ods. 4,
   so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (2), a najmä na jej článok 10 ods. 4,
   keďže:
   
               (1)
            
            
               Vykonávacím rozhodnutím Komisie 2014/909/EÚ (3) sa zaviedli určité ochranné opatrenia na základe oznámení Talianska o výskyte malého úľového chrobáka (Aethina tumida) v regiónoch Kalábria a Sicília. Toto rozhodnutie sa uplatňuje do 30. novembra 2015.
            
         
               (2)
            
            
               Taliansko oznámilo 16. septembra 2015 Komisii, že inšpekcie a epidemiologické vyšetrenia vykonané v súlade s vykonávacím rozhodnutím 2014/909/EÚ, ako aj aktívny dohľad nad výskytom malého úľového chrobáka v dotknutých regiónoch Talianska preukázali novú nové prípady napadnutia v Kalábrii.
            
         
               (3)
            
            
               V medzinárodných normách stanovených Svetovou organizáciou pre zdravie zvierat (OIE) sa odporúča vykonať ročné prieskumy predtým, než oblasť môže znovu získať svoj status bez napadnutia. Je ťažké stanoviť presný epidemiologický vývoj, pokiaľ ide o napadnutie malým úľovým chrobákom, keďže príznaky môžu ostať bez povšimnutia a napadnutie môže zasiahnuť aj divé včely. Prípady napadnutia, ktoré boli predtým oznámené v Taliansku v roku 2014, boli zistené počas jesene, od septembra do decembra. Prebiehajúci a budúci ročný prieskum by mal preto pokrývať celé obdobie jesene 2015, resp. 2016.
            
         
               (4)
            
            
               Vzhľadom na to, že epidemiologická situácia v týchto regiónoch Talianska ešte nebola stanovená, a vzhľadom na nedostatok ďalších informácií o prebiehajúcom a budúcom prieskume je potrebné predĺžiť uplatňovanie opatrení stanovených vo vykonávacom rozhodnutí 2014/909/EÚ ešte o niekoľko mesiacov po očakávanom ukončení nasledujúcej včelárskej sezóny koncom novembra 2016.
            
         
               (5)
            
            
               Obdobie uplatňovania a zavedené opatrenia by sa mali preskúmať kedykoľvek budú k dispozícii nové informácie o epidemiologickej situácii v zasiahnutých regiónoch Talianska.
            
         
               (6)
            
            
               Vykonávacie rozhodnutie 2014/909/EÚ by sa malo zodpovedajúcim spôsobom zmeniť.
            
         
               (7)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO ROZHODNUTIE:
   Článok 1
   Článok 4 vykonávacieho rozhodnutia 2014/909/EÚ sa nahrádza takto:
   
      „Článok 4
      Toto rozhodnutie sa uplatňuje do 31. marca 2017.“
   
   Článok 2
   Toto rozhodnutie je určené Talianskej republike.
   
      V Bruseli 27. októbra 2015
      
         
            Za Komisiu
         
         Vytenis ANDRIUKAITIS
         
            člen komisie
         
      
   
   
      (1)  Ú. v. ES L 395, 30.12.1989, s. 13.
   
      (2)  Ú. v. ES L 224, 18.8.1990, s. 29.
   
      (3)  Vykonávacie rozhodnutie Komisie 2014/909/EÚ z 12. decembra 2014 o určitých ochranných opatreniach súvisiacich s potvrdeným výskytom malého úľového chrobáka v Taliansku (Ú. v. EÚ L 359, 16.12.2014, s. 161).